عالمی ادارۂ صحت کی 20 ملکوں میں 'مونکی پاکس' کے 200 کیسز کی تصدیق 
ورلڈ ہیلتھ آرگنائزیشن نے بتایا کہ اس بیماری کے پھیلاؤ سے متعلق بہت سے سوالات پیدا ہوئے ہیں جن میں افریقہ سے پہلی بار باہر اس بیماری کا نمودار ہونا بھی ہے۔ لیکن اس بات کے شواہد شواہد نہیں ملے کہ اس کی وجہ وائرس میں کسی قسم کی جینیاتی تبدیلی کا واقعہ ہونا ہے۔
ویب ڈیسک — ادارے کے مطابق بیشتر ممالک میں اس بیماری کے کیسز پہلی بار رپورٹ ہوئے ہیں۔ لیکن اقوامِ متحدہ کی ذیلی ایجنسی کے مطابق اس حالیہ وبا کا انسداد ممکن ہے اور تجویز دی ہے کہ اس بیماری کے خلاف ویکسین کا بندوبست کیا جائے۔ جمعے کو دی گئی بریفنگ میں ڈبلیو ایچ او نے بتایا کہ اس بیماری کے پھیلاؤ سے متعلق بہت سے سوالات پیدا ہوئے ہیں جن میں افریقہ سے پہلی بار باہر اس بیماری کا نمودار ہونا بھی شامل ہے۔ ڈبلیو ایچ او کی عالمی اور علاقائی وبا کے سینٹر کی ڈائریکٹر ڈاکٹر سلویا برائنڈ کے مطابق وائرس کے جینیاتی نمونوں سے یہ معلوم ہوا ہے کہ یہ وائرس اس قسم سے ہے عام طور پر افریقہ میں پایا جاتا ہے۔ اگرچہ عالمی ادارۂ صحت نے کہا ہے کہ ابھی تک 200 کے قریب کیسز کی تصدیق ہوچکی ہے لیکن اصل تعداد اس سے زیادہ ہوسکتی ہے۔ جمعے کو اسپین نے تصدیق کی کہ ملک میں کیسز کی تعداد 98 تک پہنچ چکی ہے۔ برطانیہ میں 16 نئے کیسز نمودار ہوئے ہیں جس کے بعد ملک میں مونکی پاکس کیسز کی کل تعداد 106 تک پہنچ چکی ہے۔ پرتگال کے مطابق ملک میں جمعے تک کیسز کی کل تعداد 74 ہے۔ مختلف ممالک جن میں برطانیہ، جرمنی، کینیڈا اور امریکہ شامل ہیں نے اس بات کا اندازہ لگانا شروع کر دیا ہے کہ اس بیماری کو روکنے کے لیے چیچک کی ویکسین کس حد تک کارآمد ہو سکتی ہے۔ عالمی ادارۂ صحت نے کہاکہ ماہرین شواہد کو دیکھ رہے ہیں اس بارے میں جلد ہی رہنمائی فراہم کریں گے۔